
Канон Пресвятей Богородице 


Песнь 1 


Ирмос: Моря чермную пучину невлажными стопами древний пешешествовав 
Израиль, крестообразныма Моисеовыма рукама, Амаликову силу в пустыни 
победил есть. 


Припев: Пресвятая Богородице, спаси нас. 


Яже Едина в напастех и скорбех защищающая, под кров Твой, 
Пречистая, прибегающих тепле приими, яко Преблагая, яже от сердца 
моления. 

Пристанище невлаемое? обрет Тя неразумный, напастныя же и 
нуждныя прилоги отревая, благодарное пою Ти воспевание, Богомужная 
Родительнице. 

Слава: Милостивным и кротким Твоим оком, Богородительнице, зрящи 
мя во обстоянии и скорби одержима, вскоре свободи: Тя бо призываю на 
помощь. 

И ныне: Преклонена мя, Владычице, скорбьми нуждными люте, яко 
милостива Едина Благая Предстательница рабов Твоих, руку мольбы 
простри и лютых бед избави мя. 


Песнь З 


Ирмос: Лук сильных изнеможе, и немощствующии препоясашася силою: сего 
ради утвердися в Господе сердце мое. 


Оружие крепко, и стену Тя стяжав аз, побеждаю сопротивных полки, и 
пою величия Твоя, Богородице неискусобрачная. 
Пещь разоряеши печалей и погашаеши отчаяния зной: кто бо тако, 


! Т. е. канон следует читать в субботу вечером, под воскресенье. Все каноны 
читаются вечером указанного дня. Слово «молебный» в названии канона означает, что 
Устав предполагает его исполнение на молебне. 

2 Тихое, небурное. 


якоже Ты, Дево Богородице, упование наше? 

Слава: Внуши глас раба Твоего, Твоея требующаго помощи, Богомати: 
упование мое, услыши мя, и напастей исхити. 

И ныне: Прииде от прегрешений множества мучительство нам, нося 
смерть пагубную: но спаси Твоя рабы, Богородице, Ты бо можеши. 


Песнь 4 


Ирмос: Вознесена Тя видевши Церковь на Кресте, Солнце праведное, ста в 
чине своем, достойно взывающи: слава силе Твоей, Господи. 


Побеждши враждующих мне всуе, яко душу мою тщащихся люте 
прияти, сохрани мя, Владычице, помилуй и спаси: к Тебе бо прибегаю, 
раб Твой. 

Избавляющи мя от языка льстивоглаголива, Благая заступнице моя, 
безпакостна покажи и житейских деяний: много бо можеши, яко 
Зиждителя Мати сущи. 

Слава: Безболезненну ведый Тя целебницу немощный, духом и усты 
зову: исцели мя, Владычице, помилуй и спаси: к Тебе бо прибегаю, раб 
Твой. 

И ныне: Не остави мене напастем предану быти, Мати Бога нашего, но 
от всякия скорби и злобы человечи сохрани невреждена: Ты бо еси 
помощница всем нам. 


Песнь 5 


Ирмос: Ты, Господи мой, Свет в мир пришел еси, Свет святый, обращаяй из 
мрачна неведения, верою воспеваюшия Тя. 


Исправи, Чистая, молитву раба Твоего ко Господу, Сыну Твоему: да 
обрящу разрешение многих моих прегрешений. 

Избави мя страстей и бед, Богоневесто: Тя бо положи Бог очищение 
воистину моему смирению. 

Слава: Покров мой Ты еси и присное хваление, о Владычице 
Богородице! Никакоже бо презираеши к Тебе прибегающих. 

И ныне: Помилуй, Чистая, чтущих Рождество Твое и избави 
мучительства и горести человеческия: ибо имаши еже мощи. 


Песнь 6 


Ирмос: Пожру Ти со гласом хваления Господи, Церковь вопиет Ти, от 
бесовския крове очищшися, ради милости от ребр Твоих истекшею кровию. 


Крепость ми Сама еси, Пречистая Владычице, во обретших мя зело 
неначаянных скорбех, и вопию Ти: яко велия еси Покровительница рабу 
Твоему. 

Исцели душевныя моя язвы, Пречистая, заступи мя, Дево, и избави 
раба Твоего от оклеветания, навета же и развращения неправедна. 

Слава: Сокруши на мя, присно прибегающего к Тебе, наветники 
неправедныя, и не остави мя погибнути: яко вся Тебе возможна, Чистая, 
яко Богоотроковице. 

И ныне: Победи души моея свирепую волну: яко множество 
прегрешений, напастей и скорбей, Владычице, восташа на мя, но Сама 
мя спаси. 


Таже: Господи помилуй, трижды. Слава, и ныне 


Седален, глас 4: 


Многими прегрешении аз, блудный, ум помрачив, вопию Твоему 
крепкому заступлению, Богородице: просвети души моея зеницы, 
возсияй ми покаяния светлую зарю и облецы мя во оружие света, 
Богородительнице Чистая. 


Песнь 7 


Ирмос: Спасый во огни авраамския Твоя отроки, и халдеи убив, яже правда 
праведно уловляше, препетый Господи Боже отец наших, благословен еси. 


Иже от агарян насилование скоро потребльши мечем молитв Твоих, 
Марие, люди и стадо Твое сохрани, Сыну Твоему зовущия: Боже отец 
наших, благословен еси. 

Равнолепная скиния, приими мя, к Тебе прибегающего, да не приимет 
мя враг, погубити хотя, зовущаго: превозносимый отец наших Боже, 
благословен еси. 

Слава: Богородительнице Марие, предвари раба Твоего вскоре, в 
треволнениих напастей потопляемаго, не имущаго помощи, к Тебе же 
зовуща: упование концев, помилуй мя. 

И ныне: Человеческия помыслы яко грехом виновны, ныне, Богородице 
Благая, разори, Божественными Твоими молитвами, и рабы Твоя избави 
болезненныя напасти и всякаго вреда. 


Песнь 8 


Ирмос: Избавителю всех всесильне, посреде пламене благочествовавшия, 
снизшед, оросил еси и научил еси пети: вся дела, благословите, пойте Господа. 


Найде на ны язык беззаконен, хваляся погубити служители Твоя: 
егоже потребльши, Пречистая, покрый взывающия: вся дела, 
благословите, Господня, Господа. 

Многия Твоя щедроты милостивно нас спасают, Едина Богомати, от 
греховнаго суда и различных напастей: Ты бо, рождши Бога, милуеши 
мир Его. 

Слава: Яко Ты еси крепость и помощь, не боюся врагов негодования, 
но пою Тя, Владычице, и вопию Сыну Твоему: благословите, вся дела 
Господня, Господа. 

И ныне: На мольбу мою ныне умилосердися, и радость в печали место 
даруй ми: да пою Тя, Владычице, и вопию Сыну Твоему: благословите, 
вся дела Господня, Господа. 


Песнь 9 


Ирмос: Ева убо недугом преслушания клятву вселила есть: Ты же, Дево 
Богородице, прозябением чревоношения мирови благословение процвела еси, 
тем Тя вси величаем. 


Оружие убо на ны обострив, совещавает льстивый аравлянин 
беззаконный: Ты же, Дево Богородице, силою Креста и молитв Твоих 
вооружаеши на него рабы Твоя. Темже проповедаем славу Твою. 

Крепость Тебе на враги дадеся, Владычице, и избавление ми от бед: 
что же аз Тебе принесу, не довем!. Обаче, еже имам, благодарение 
приношу Ти: приими сие ныне и спаси мя. 


1 Не могу уразуметь. 


Слава: О Мати всяческих Творца всесветлая, печальных утеха, 
потопляемых предстательница и пренемогающихся заступница, до 
живота моего Ты мя сохрани. 

И ныне: Утесняема мя грехи многими и бедами, не презри мене, 
Всепетая, ныне, Тебе хваления жертву приношу, прилежно взывая Ти: 
Святая Богородице, помози ми, Тя бо славя песнь скончаваю. 


В НЕДЕЛЮ 
Канон Пресвятей Богородице 


Песнь 1 


Ирмос: Моря чермную пучину невлажными стопами древний пешешествовав 
Израиль, крестообразныма Моисеовыма рукама, Амаликову силу в пустыни 
победил есть. 


Припев: Пресвятая Богородице, спаси нас. 


Приими еже от души моление мое, Пречистая Владычице, Яже Бога 
рождши плотию: к Тебе бо прибегох, к державней помощи, да не 
погрешу надежды моея. 

Припадаю раболепно к Тебе, Пречистая Богородительнице, яко 
дерзновение имущи много, от всяких мя скорбей Твоими молитвами 
избави, к Сыну Твоему ходатайствующи. 

Слава: Моря житейскаго волнами потопляемь и напастьми лютыми 
одержимь, ко пристанищу устремихся невлаемому, покрову Твоему: 
темже мя избави, Богородице, от лютых. 

И ныне: Благоутробным и тихим Твоим оком воззри на раба Твоего и 
услышати потщися, Благая, исполняющи мольбу Твоего раба, Пречистая, 
и разоряющи советы лукавыя. 


Песнь 3 


Ирмос: Веселится о Тебе Церковь Твоя, Христе, зовущи: Ты моя крепость, 
Господи, и прибежище, и утверждение. 


Помощница на враги, и в бранех поборница, Владычице, Ты верным 
еси, и прибежище сущим в печалех. 

Егоже родила еси плотию Бога всех, яко Сына, моли разрешение зол 
моих дати ми от житейских настояний. 

Слава: Призри милостивно на смирение наше, Владычице, во еже 
гнева належащаго избавитися рабом Твоим. 

И ныне: Кровом Твоим, Владычице Благая, спасаеми присно от всяких 
скорбей, хвалу Сыну Твоему приношаем. 


Песнь 4 
Ирмос: Услышах слух Твой и убояхся, разумех дела Твоя и ужасохся, Господи. 


Яко имущи дерзновение, Чистая Богородительнице, к Сыну Твоему, 
настоящаго мя премени искушения, разрушающи советы частыя врагов, 
присно борющих мя. 

Лицы вышних чинов, мученицы и праведницы, со апостолы, пророк 
Божественных собор и преподобных, с Богородицею и Материю о нас 
Христа молите. 

Слава: Преславную Твою Матерь, Христе, приими молящуюся о мире, 

милостивно Тебе зовущую: Сыне Мой, приими мольбу Мою и утиши гнев 
належащий земли. 

И ныне: Припадаю Ти, Богородице, и молюся из глубины сердца моего: 
настоящаго мя премени искушения, яко да избавлься от лютых, песнь 
принесу Твоей светлости. 


Песнь 5 


Ирмос: Нечестивии не узрят славы Твоея, Христе, но мы Тя, Единородне, 
Отеческия славы сияние Божества, от нощи утренююще, воспеваем ТЯ, 
Человеколюбче. 


Упование земным и заступление, Чистая, умилосердися на наше 
смирение, молимся, и настоящаго гнева свободи нас. 

Стену необориму, Чистая, молитву Твою держаще, вопием Ти: 
умилосердися, о Владычице, и видимыя враги прожени. 

Слава: Хвалящиися присно упованием еже к Тебе, Пречистая, да не 
постыдимся, молимся со слезами и покланяемся Твоей благости. 

И ныне: Пречистою Твоею рукою, Препетая, разжени враги, на ны 
востающия: и да разумеют окаяннии, яко на Тя упование возложихом. 


Песнь 6 


Ирмос: Возопи, прообразуя погребение тридневное, пророк Иона, в ките 
моляся: от тли избави мя, Иисусе Царю Сил. 


Очисти наша грехи, Человеколюбче, молимся, молитвами без семене 
Рождшия Тя: нас бо ради, Слове, Твою честную кровь пролиял еси. 

Соборище на ны лукавное собрася неправедно борющих нас, 
Богоневесто: но сих низложи, яко Симона волхва древле. 

Слава: Услыши нашу мольбу, Владычице, молимся, и бури волны утиши 
различных болезней, имиже врази на ны собрашася. 

И ныне: Печаль мою на радость преложи, яко щедр, и плач в веселие 
премени, и умилосердися Богородицы ради, Иже воду в вино в Кане 
Галилейстей претворивый, Христе. 


Таже: Господи помилуй, трижды. Слава, и ныне 


Седален, глас 4: 


Многими прегрешении аз, блудный, ум помрачив, вопию Твоему 
крепкому заступлению, Богородице: просвети души моея зеницы и 
возсияй ми покаяния светлую зарю, и облецы мя во оружие света, 
Богородительнице Чистая. 


Песнь 7 


Ирмос: Не предаждь нас до конца, имене Твоего ради, и не разори завета 
Твоего, и не отстави милости Твоея от нас, Господи Боже отец наших, 
препетый во веки. 


Иже в различных напастех и скорбех сый, к Тебе, Чистая, спасению 
моему, ныне прибегох, вопию, да не возвращуся посрамлен от чаяния 
моего: но услыши и избави мя сетей ловящих. 

Раболепно выю преклоняю, окаянный, и от сердца моего вопию: руце 
простер, колена преклоняю и молю Тя, Пречистую Деву, избавитися 

скорбей, присно находящих мне от навета чуждаго. 

Слава: Преславная Чистая Марие, земных похвало, молимся, подаждь 
Твою помощь нам, молящимся и кланяющимся благочестно Рождеству 
Твоему, яко иныя не стяжахом надежды и заступницы разве Тебе. 

И ныне: Яже паче ума Бога рождши неискусомужная Марие, и паче 
всякаго естества, заступнице верных, напрасных искушений чтущия Тя 
избави чисты, и без вреда от враг всяческих, видимых и невидимых. 


Песнь 8 


Ирмос: Руце распростер Даниил, львов зияния в рове затче: огненную же 
силу угасиша, добродетелию препоясавшеся, благочестия рачители отроцы, 
взывающе: благословите, вся дела Господня, Господа. 


Руце воздети не смею к Сыну Твоему, Чистая, весь бо есмь осквернен: 
темже дерзаю к Тебе, Владычице, прибегнути: ходатайствуй к Щедрому 
Богу и благопременному избавитися нам сопротивных враг, 
оскорбляющих нас. 

Очи и сердце и душу на Тя, Пречистая, возложих: темже умилосердися 
Владычице Чистая, Щедрому припадающи о мне, худем и нетерпеливем, 
да спасет мя от всякия нужды и язи, и печали. 

Слава: Оружием Твоим, яко силен, борющия нас попери, Господи, и 
победу даруй, Владыко, верою надеющимся на Тя, Богородице молится с 
Предтечею Иоанном, и апостольский лик и мученик Твоих. 

И ныне: Радость Благовещения иногда Гавриил Тебе, Чистая Дево, 
принесе, и праматернее сетование разрушися Рождеством Твоим: темже 
Сама и моея души уныние очистивши, покажи мя молитвами Твоими 
непосрамлена. 


Песнь 9 


Ирмос: Камень нерукосечный от несекомыя горы Тебе, Дево, краеугольный 
отсечеся, Христос, совокупивый разстоящаяся естества: тем веселящеся, Тя, 
Богородице величаем. 


Яви, Богородице Дево, Твою помощь вскоре: приклони же усердно ухо 
Твое и вопиющих тепле услыши и лютых измени, избавляющи нас 
молитвами Твоими. 

Весь леностию одержимь и во отчаянии есмь глубины моих 
прегрешений: темже ми, Дево Мати, руку простри, яко Петру Христос, и 
из глубины прегрешений избави мя. 

Слава: Язык необуздан и велеречив укроти, Дево, изощренный, яко 
стрела, устрелити хотящ и уморити мя, яко воск разлей, и совет его 
суетен сотвори. 

И ныне: Разруши советы вся, яже на ны вооруженных, Мати Бога 
Вышняго, радости же исполни уповающих на Тя: да усердно вси Твое 
проповемы заступление. 


В ПОНЕДЕЛЬНИК 
Канон Пресвятей Богородице 


Песнь 1 


Ирмос: Моря чермную пучину невлажными стопами древний пешешествовав 
Израиль, крестообразныма Моисеовыма рукама, Амаликову силу в пустыни 
победил есть. 


Припев: Пресвятая Богородице, спаси нас. 


Яже Едина в напастех и скорбех защищающая под кров Твой, 
Пречистая, прибегающих тепле, приими, яко Преблагая, яже от сердца 
нашего моления. 

Пристанище невлаемое обретох Тя, окаянный, напастныя же и 
нуждныя прилоги отревая, благодарное пою Ти воспевание, Богомужная 
Богородительнице. 

Слава: Милостивным и кротким Твоим оком, Богородительнице, зрящи 
мя, во обстоянии и скорби одержима, вскоре свободи: Тя бо призываю на 
помощь. 

И ныне: Ева осуждения избавися и Адам Тобою, Чистая, с нимиже и аз 
припадаю Ти: печальныя ми слезы ныне на радость преложи и от 
напастей свободи. 


Песнь 2 


Ирмос: Лук сильных изнеможе, и немощствующии препоясашася силою: сего 
ради утвердися в Господе сердце мое. 


Оружие крепко и стену Тя стяжав аз, побеждаю сопротивных полки и 
пою величия Твоя, Богородице неискусобрачная. 

Пещь разоряеши печалей и погашаеши отчаяния зной: кто бо тако, 
якоже Ты, Дево Богородице, упование наше? 

Слава: Внуши вопль раба Твоего, Твоея требующаго помощи, 
Богомати: упование мое, услыши мя и потщися спасти мя. 

И ныне: Призри, Чистая, спасти мя: ибо Божественным манием вся 
содержащего воплотила еси, Божие Слово, паче слова и смысла. 


Песнь 4 


Ирмос: Вознесена Тя видевши Церковь на Кресте, Солнце праведное, ста в 
чине своем, достойно взывающи: слава силе Твоей, Господи. 


Побеждши враждующих мне всуе, яко душу мою тщащихся люте 
прияти, сохрани мя, Владычице, ненаветна, да радуяся славлю ТЯ. 

Избавляющи мя от языка льстивоглаголиваго, яко Благая 
предстательница, безпакостна покажи от житейских деяний: много бо 
можеши, яко Мати Зиждителя сущи. 

Слава: Безболезненну ведый Тя целебницу, немощный, духом и усты 
зову: исцели мя, Владычице, помилуй и спаси мя, к Тебе бо прибегаю, 
раб Твой. 

И ныне: Яко похвалу ангелов и человеков, Тя воспеваем вси, Дево 
Марие, и верно молимся: молися, Владычице, от всякия скорби избавится 
нам. 


Песнь 3 


Ирмос: Ты Господи мой, свет, в мир пришел еси, Свет святый, обращаяй из 
мрачна неведения верою воспевающия ТЯ. 


Исправи Чистая, молитву раба Твоего ко Господу, Сыну Твоему: да 
обрящу разрешение многих прегрешений. 

Избави мя страстей и бед, Богоневесто: Тя бо положи Бог к Нему 
ходатаицу о моем смирении. 

Слава: Покровительница мне Ты еси и непрестанное хваление, о 
Владычице Богородице, не презриши бо никакоже одержимаго в 
печалех. 

И ныне: Ныне испроси нам прегрешений оставление и избави от 
напастей и страстей нечистых, молитвами Твоими, Препетая. 


Песнь 6 


Ирмос: Пожру Ти со гласом хваления, Господи, Церковь вопиет Ти, от 
бесовския крове очищшися, ради милости от ребр Твоих истекшею кровию. 


Крепость моя Сама еси, Пречистая Владычице, во обретших мя зело 
неначаянных скорбех, и вопию Ти: яко велия еси Помощница рабу 
Твоему. 

Исцели душевныя моя язвы, Владычице, заступи мя, Дево, и избави 
раба Твоего от оклеветания, навета же и развращения неправедна. 

Слава: Сокруши наветники неправедныя, иже на мя, присно 
прибегающего к Тебе, Чистая, и не остави мене погибнути, яко вся Тебе 
возможна, Богоотроковице. 

И ныне: Успи души моея свирепую волну, яко множество прегрешений, 
искушения и печали восташа на мя: но Сама мя, Владычице, спаси. 


Таже: Господи помилуй, трижды. Слава, и ныне 


Седален, глас 4: 


В кров Твой, Дево, вси прибегающе, вопием Ти: мольбу приими от наси 
не престай молящися Человеколюбцу спастися рабом Твоим. 


Песнь 7 


Ирмос: Спасый во огни авраамския Твоя отроки, и халдеи убив, яже правда 
праведно уловляше, препетый Господи Боже отец наших, благословен еси. 


Еже от агарян насилование скоро потребльши мечем молитв Твоих, 
Марие, люди и стадо Твое сохрани, Сыну Твоему зовущее: Боже отец 
наших, благословен еси. 

Равнолепная Скиние, приими мя, к Тебе прибегающаго, да не приимет 
мя враг, погубити изгоняя, поюща Сыну Твоему, Богомати: отец наших 
Боже, благословен еси. 

Слава: Богородительнице Марие, предвари раба Твоего вскоре, в 
треволнениих напастей потопляемаго, и не имуща помощи. К Тебе бо 
зову: упование мое, Богородице, помилуй мя. 

И ныне: Человеческия напасти, яко грехом виновны, ныне, Богородице 
Благая, разори Божественными молитвами Твоими, и рабы Твоя избави 
болезненных прегрешений и всякия напасти. 


Песнь 8 


Ирмос: Избавителю всех всесильне, посреде пламене благочествовавшия, 
снизшед, оросил еси и научил еси пети: вся дела, благословите, пойте Господа. 


Воста на ны язык беззаконен, хваляся погубити служители Твоя, 
егоже потребльши, Пречистая, зовущия покрый: вся дела, благословите, 
Господня, Господа. 

Многая Твоя щедроты, Едина Богомати, нас милостивно спасают от 
греховнаго суда и различных напастей: Ты бо рождши Бога, и милуеши 
мир Его. 

Слава: На моление мое ныне умилосердися, и радость ми в печали 
место даруй, да пою Тя, Владычице, и вопию Сыну Твоему: вся дела, 
благословите, Господня, Господа. 

И ныне: Яко Ты мне еси крепость и помощница, не убоюся врагов 
негодования, но воспеваю тя, Владычице, и вопию Сыну Твоему: вся 
дела, благословите, Господня, Господа. 


Песнь 9 


Ирмос: Ева убо недугом преслушания клятву вселила есть: Ты же, Дево 
Богородице, прозябением чревоношения мирови благословение процвела еси, 
тем Тя вси величаем. 


Оружие убо на ны обострив, совещавает льстивый аравлянин 
беззаконный: Ты же, Дево Богородице, силою Креста Сына Твоего и 
молитв Твоих, вооружаеши на него рабы Твоя: темже проповедаем славу 
Твою. 

Крепость убо Ты мне на враги дадеся, и избавление в напастех: что 
же Ти аз принесу, Чистая? Не довем. Обаче, еже имам, благодарение 
приношу Ти, Владычице: приими сие от раба Твоего и спаси мя. 

Слава: О Мати всяческих Творца! О Всечистая, скорбящих утехо, 
потопляемых предстательнице и побеждаемых заступнице, до живота 
моего Ты мя сохрани. 

И ныне: Утесняемь грехи многими, Препетая, и напастьми лютыми, 
ныне Тебе хваления жертву приношу и прилежно взываю Ти: Святая 
Богородице, помози ми, Тебе бо славя, песнь скончаваю. 


ВО ВТОРНИК 
Канон Пресвятей Богородице 


Песнь 1 


Ирмос: Отверзу уста моя, и наполнятся Духа, и Слово отрыгну Царице 
Матери, и явлюся светло торжествуя, и воспою радуяся Тоя чудеса. 


Припев: Пресвятая Богородице, спаси нас. 


Неизмерную Божию мудрость и силу рождши Пренепорочная, Христа 
без семене плотию, державу крепости и Божественное величие стяжала 
еси Рождеством Твоим, Богородительнице. 

О паче ума Рождества Твоего, Пречистая, имже обогатися земных 
множество нетлением, и Тя ныне блажит достойно, Ходатаицу 
обновления. 

Слава: Болящаго исцели душею и телом, Дево, раба Твоего осенением 
Твоим: Тя бо Предстательницу всем сущим в печали познах, яко 


9 


рождшую Спасение наше. 

И ныне: Люте погружаему в пучине скорбей и бурею безмерных 
обстояний, спасения простерши ми руку, изведи, Владычице, из глубины 
зол. 


Песнь 3 


Ирмос: Твоя песнословцы, Богородице, живый и независтный источниче, лик 
себе совокупльшия духовно утверди в Божественней Твоей славе, венцев 
славы сподоби. 


Кропиши исцелений струи болящим Дево, всюду: Тя бо источника 
показа милосердия, Владычице, Иже милости Господь, из Тебе рождейся 
паче ума. 

Красен чертог Божественному Слову и Божественный Невестник выше 
естества, Дево Мати, была еси: темже милости Твоих щедрот отверзи 
ми, ко спасению возводящи. 

Слава: Умертвися вся крепость моя от множества безмерных зол: 
многими убо скорбьми отчаяхся. Помози ми, Госпоже, Яже Жизнь 
рождшая и плачущим Утешение. 

И ныне: Помилуй, Едина Богомати, помилуй и ущедри душу мою 
окаянную, потопляемую бесы лукавыми и страстьми, и прежде времене 
смерти моея сию очистити умилосердися. 


Песнь 4 


Ирмос: Неизследный Божий совет, еже от Девы воплощения Тебе Вышняго, 
пророк Аввакум усмотряя, зовяше: слава силе Твоей, Господи. 


Корене и чресл Тя Царских, всех Царь яко сущу вожделев, вышшу 
херувим и серафим содела, весь, Богородице, вселься в Тя. 

Человеческаго ради порождения Содетель воплощаемь, из Тебе 
родися и Предстательницу неложну христианом Тя показа: темже к 
Твоему крову прибегаю, Чистая. 

Слава: Кров и заступление, и прибежище буди ми, Дево, рабу Твоему, 
и исцели мя от безмерных зол, воспевати Тя, Пречистая: слава 
неизреченному Рождеству Твоему. 

И ныне: Недоумеюся, и слезю, и стеню от страстных моих 

помышлений, и Тя молю: яко еси источник милости, от болезней моих 
избави мя, ведущи к Божественному умилению. 


Песнь 5 


Ирмос: Ужасошася всяческая о Божественней славе Твоей: Ты бо, 
неискусобрачная Дево, имела еси во утробе над всеми Бога, и родила еси 
безлетнаго Сына, всем воспевающим Тя мир подавающая. 


Исцелений воды точиши присно, Дево, всем болящим, яко облак 
одушевлен сый Царя Христа. Темже молю Тя прилежно: росу исцеления 
мне болящему низпосли. 

Не престай молящи, Егоже родила еси, Богоневесто Дево, яко Спаса и 
Владыку, разрешение ми даждь скорбей и болезней, и к радости 
нетленней мя возведи, прощая ми прегрешения. 

Слава: Упование ми еси, Пречистая, и спасению похвала. Темже 
прибегаю к Твоему покрову: не гнушайся мене, грехи многими и 
болезньми скорбными ныне поглощеннаго, но предвари и спаси мя. 

И ныне: Грозд зрелый, како на Древе висиши? Солнце славы, како 
воздвиглся еси, свет солнца помрачивый в страсти Твоей? Спасе, 
рождшая Тя Агница древле вопияше Ти, матерски восклицающи. 


Песнь 6 


Ирмос: Приидох во глубины морския, и потопила мя есть буря многих грехов: 
но яко Бог из глубины возведи живот мой, Многомилостиве. 


Зрак восприят рабий от Тебе, Дево, всех Царь и Бог наш и вышшу Тя 
яко Богородицу показа херувим и страшных серафим. 

Яже Едина рождши Божию Жизнь, и всем спасение дающаго, отчаянна 
мя суща спасению сподоби и страстей моих востание пресецы. 

Слава: Твою подаждь помощь и избави мя бед и скорбей, избавляющи 
мя напастей и прегрешений моих, Яже всех рождшая Избавление. 

И ныне: О Тебе Дево, хвалимся, и Тобою лютых избавляемся: 
надеющеся на Тя, нахождения не боимся злочестивых варвар, 
воспевающии ТЯ. 


Таже: Господи помилуй, трижды. Слава, и ныне 


Седален, глас 4: 


Дево Пренепорочная Мати Христа Бога, оружие пройде Твою 
Пресвятую душу, егда распинаема видела еси волею Сына и Бога Твоего: 
Егоже, Преблагословенная, молящи не престай прощение прегрешений 
нам даровати. 


Песнь 7 


Ирмос: Не послужиша твари богомудрии паче Создавшего, но огненное 
прещение мужески поправше, радовахуся, поюще: препетый отцев Господь и 
Бог, благословен еси. 


Изсше, яко скудель, страстьми вся крепость моя, и се аду 
приближихся: от уз всепагубных предвари, Мати Божия, и исхити от 
одержащих печалей рукою милости Твоея. 

Растерзаеме утробе моей от злоб многообразных, и еже жити 
растерзаюся множеством прегрешений и болезней моих: но избави мя от 
обоих, Пречистая, Жизнь нам рождшая. 

Слава: Царства Христова всещедраго, Дево Пречистая, отверсти ми 
яко Благая сподоби, и болезней душетленных и нахождений избавити, 
Твоими молитвами, Благословенная. 

И ныне: Обощрены болезни ранам моим от безмерных моих 
прегрешений, ведут в смерть душевную и телесную: но исхити мя, 
Владычице, яко сильна, от всяких скорбей и недугов. 


Песнь 8 


Ирмос: Отроки благочестивыя в пещи Рождество Богородичо спасло есть: 
тогда убо образуемое, ныне же действуемое, вселенную всю воздвизает пети 
Тебе: Господа пойте дела и превозносите Его во вся веки. 


Вещь страстей терноносных стяжах, и жалом сих прободаемь есмь: 
темже отчаяхся, узами подавляемь есмь и напастьми, Пречистая Мати 
Христа Бога, от нихже мя избавляющи, подаждь всех прегрешений 

прощение Твоими молитвами. 

Свещнице Света трисолнечнаго сущи, зарею благоутробия Твоего тьму 
отыми прегрешений моих, Богородительнице, избавление нуждных 
болезней подающи, верою поющему и превозносящему Пречистое Твое 
Рождество. 

Слава: Весь вселься во чрево Твое, неизглаголанно воплотися 
пресущный Бог Приснодево, миру заступницу Тя и общую помощь 
соделав: темже молю Тя избавитися лютых страстей моих и уз 
прегрешений. 

И ныне: В час, Дево, кончины моея, руки бесовския и осуждения, и 
ответа и страшнаго испытания, и мытарств горьких, и князя лютаго, и 
огня вечнаго исхити мя, Богомати. 


Песнь 9 


Ирмос: Всяк земнородный да взыграется, Духом просвещаемь, да 
торжествует же безплотных умов естество, почитающее священное торжество 
Богоматере, и да вопиет: радуйся, Всеблаженная Богородице, Чистая 
Приснодево. 


Род земный вознесеся Рождеством Твоим, сыноположение взем 
Божественным совокуплением: и сликует Небесное множество со 
земными, поюще Тя достодолжно, Чистая, яко Матерь сушу Бога нашего, 
и миру всему прибежище. 

Весь быв отнюд стягнут грехи моими, от безмерных ран и болезней, 
Твою помощь призываю, Владычице, и заступление, еже подаждь, всех 
избавляющи мя лютых бед и скорбей. 

Слава: Пение с песнею и хваление сплетения ныне от болезненныя 
души приношаю с любовию Тебе, рождшей естеством Христа Бога, 
Егоже благопребытна приимши и прошения моя, Богородице, вся 
исполнши, молитвами Твоими соблюди. 

И ныне: Просвети, Чистая Богородительнице, души моея очи, да не 
постигнет мене греховная тьма тяжкая, ниже глубина покрыет мя 
отчаяния: но Сама мя спаси и окорми, Предстательнице верных 
непостыдная. 


В СРЕДУ 
Канон Пресвятей Богородице 


Песнь 1 


Ирмос: Моря чермную пучину невлажными стопами древний пешешествовав 
Израиль, крестообразныма Моисеовыма рукама, Амаликову силу в пустыни 
победил есть. 


Припев: Пресвятая Богородице, спаси нас. 


Воистинну и вресноту? родила еси Бога и Господа, и Богородица Едина 
воистинну и вресноту нареклася еси, Чистая. Темже Тя верно воспеваем 
и по долгу славим. 

Звезда, Яже от Иакова, возсия из Тебе, Пречистая, изчитаяй 
множество звезд, яко Бог. Темже Того сияньми отыми моих грехов тьму. 

Слава: Невестник словесен вем Тя яве Божия воплощения, Чистая и 
Всенепорочная: молю Тя избавити мя страстей плотских и скорбей, и 


т Истинно. 
12 


искушений, и обстояний. 

И ныне: Яко Лествица, Яже к нам пришествия Вседержителева, Еюже 
Бог сниде на землю, от земленых страстей плотских к Небеси вознеси мя 
ик Богу приведи. 


Песнь 3 


Ирмос: Не мудростию и силою и богатством хвалимся, но Тобою, Отчею 
ипостасною мудростию, Христе: несть бо Свят, паче Тебе, Человеколюбче. 


Текущий источник, скорбящих утешение еси: темже, Владычице, и мне 
молитвенных Твоих вод источник источи и угаси страстей пещь. 

Уязвена мя помыслы безместными исцели, Чистая, Яже естества 
нашего исцелившая язву лютую, рождши Зиждителя и Господа. 

Слава: В пучине многих моих прегрешений и страстей и искушений 
обуреваема, к тихому зело пристанищу, Всенепорочная, устреми Твоим 
заступлением. 

И ныне: Иже яко на руно дождем Божественным, во утробу Твою 
сошедшим, опламененное огнем страстей мое сердце ороси Твоими 
мольбами. 


Песнь 4 


Ирмос: Вознесена Тя видевши Церковь на Кресте, Солнце праведное, ста в 
чине своем, достойно взывающи: слава силе Твоей, Господи. 


От мир Сына Твоего текущих, благоуханием жизни всех, миро 
безстрастия источи души моей, Чистая, и весь кал страсти ея потреби. 

Оскверненнаго мя калом греха, молитв Твоих окропи иссопом и омый, 
и скверну страстей моих очисти, Владычице, и яви Христу жилище. 

Слава: Написану Тя книгу перстом Божественным, запечатану, 
Пречистая молю, персты Твоих молитв напиши мне прегрешений 
оставление и напастей избави. 

И ныне: Иже от конец гор святых всех храм Богу бывши, якоже 
прежде пророк рече, Христу чист покажи мя храм, Владычице, Твоими 
заступленьми. 


Песнь 5 


Ирмос: Ты Господи мой, свет, в мир пришел еси, Свет святый, обращаяй из 
мрачна неведения верою воспеваюшия ТЯ. 


Тя росу Аермонску, на Сион сошедшую, ведый, Богородительнице, 
молю угасити плоти моея запаление. 

Рай жизни сущи, Богородице, смерти греховныя и страстей 
многообразных избави мя вскоре. 

Слава: Алавастр мысленный, Чистая, Ты еси Мира, излиявшагося на 
землю с Небесе: мене ныне благоухания исполни. 

И ныне: Преклоншагося ко тлению обновила еси человека: изведи убо 
и мене ныне, Богоневесто, из глубины прегрешений и страстей. 


Песнь 6 


Ирмос: Пожру Ти со гласом хваления, Господи, Церковь вопиет Ти, от 
бесовския крове очищшися, ради милости от ребр Твоих истекшею кровию. 


Палата прекрасна, славная Владычице, Царя Славы бывши, 

прославила еси человеки: темже славы нетленныя и мене сподоби. 

Утишила еси тлю порочную естества чистым нетлением, но изсуши, 
Пречистая, страстей моих потоки, и плотския мудрости реки. 

Слава: Успи страстная движения телесе и взыграния моя плотская уму 
повини, яко жребя, успивши, Чистая, сном Твоих молитв. 

И ныне: Пою Тя, Бога Препетаго рождшую, и молю Тя, Отроковице: 
страшныя мя при и вечнаго, Богородице, осуждения избави и спаси мя. 


Таже: Господи помилуй, трижды. Слава, и ныне 


Седален, глас 4: 


Предстательнице нератная, Богородительнице, и молитвеннице 
готовая притекающим к Тебе, от бед мя избави: да не презриши мене, 
всех заступнице. 


Песнь 7 


Ирмос: В пещи Авраамстии отроцы персидстей, любовию благочестия паче, 
нежели пламенем опаляеми, взываху: благословен еси в храме славы Твоея, 
Господи. 


Яко огненосна и Богоприемна сущи купина, Чистая, попали 
помышлений терние лукавых, души моея озари мысль и страстей бездну 
изсуши. 

Величествие от века и Божественную славу Ты Едина яве обрела еси 
на земли, Небо явльшися второе: Ты убо упраздни велеречивыя враги 
моя бесы. 

Слава: Божественный окрине’' милосердия и благости, источи ми 
обильно богатство Твоих щедрот и, скверну прегрешений моих 
омывающи, плотское угаси разжжение. 

И ныне: Данное ми от Бога богатство духовное прежде, жив блудно 
всегда, сластьми изждих телесными: но яко блуднаго, Твоими 
молитвами, Дево, оправди. 


Песнь 8 


Ирмос: Руце распростер Даниил, львов зияния в рове затче: огненную же 
силу угасиша, добродетелию препоясавшеся благочестия рачители отроцы, 
взывающе: благословите, вся дела Господня, Господа. 


Расторгни прегрешений моих пленицу, и телесная стремления утиши, 
лукавствия же умышлений посецы, и очисти от тайных помышлений 
скоро раба Твоего, Богородице, всех Предстательнице верных и 
заступление. 

Гора Божия явлена, и несекома, и тучна, Пречистая, часта и 
осененная, покрый мя сению Твоих молитв и от сети ловец избави, и 
сохрани от стрел бесовских и скверных помышлений. 

Слава: Страх Божественный прияти ми, Владычице, и дух умиления во 
утробе моей, и родити житие добродетельно, и страшна лукавым бесом, 
Пречистая, сотвори, и Божественныя славы ангельских лик собеседника. 

И ныне: Отверзи ми двери жизненныя вскоре, врата упования моего, и 
настави, Пречистая, к жизни некончаемей, и Царствия Небеснаго покажи 
мя, раба Твоего, наследника и Божественныя славы святых 

сопричастника. 


Песнь 9 


Ирмос: Ева убо недугом преслушания клятву вселила есть: Ты же, Дево 
Богородице, прозябением чревоношения мирови благословение процвела еси, 
тем Тя вси величаем. 


Воззри молитвами Твоими, Чистая, на раба Твоего, и вскоре предвари, 
и оскорбляющих и озлобляющих враг невидимых избави мя: спаси от бед 
и скорбей, и многообразных обстояний. 

Всего мя язвами греховными суща уязвлена и осуждена, исцели, Дево, 
и избави лукавых помышлений, Яже Слово Всесильное рождшая, Благаго 
же и Человеколюбца. 

Слава: Падшаго ради прежде Адама в смерть, смерти причастися, Иже 
животом и смертию обладаяй Твой Сын, Преблагая: темже мя страстей и 
падения Твоими мольбами воздвигни. 

И ныне: Спаси, Богородице, к Тебе прибегающих от бед и падежа, 
греха и бури, и телесных страстей, и волнения, и жития нуждных 
печалей, и злобы лукавствия. 


В ЧЕТВЕРТОК 
Канон Пресвятей Богородице 


Песнь 1 


Ирмос: Отверзу уста моя, и наполнятся Духа, и Слово отрыгну Царице 
Матери, и явлюся светло торжествуя, и воспою, радуяся, Тоя чудеса. 


Припев: Пресвятая Богородице, спаси нас. 


Ты Едина заступление, прибежище и хранительница рабов Твоих еси, 
Богородительнице Чистая. Сего ради припадаю Ти и зову: спаси мя, 
окаяннаго, яко милостива. 

Деяния скверная совесть мою ранят, пред лицем носящую сих 
обличение: ускори, Владычице, и помощь буди ми, и прежде кончины 
избави, и спаси мя. 

Слава: Освяти, Владычице, оскверненное сердце мое, Яже Пресвятое 
Слово рождшая, и сущая всех святейшая вышних сил, Едина Всепетая. 

И ныне: На Тя надежду моего спасения возложих, и к Тебе, 
благоутробней, верою прибегох: не презри мене, надеждо ненадежных, 
ниже яви мя обрадование бесом. 


Песнь 3 


Ирмос: Твоя песнословцы, Богородице, живый и независтный источниче, лик 
себе совокупльшия духовно утверди в Божественней Твоей славе, венцев 
славы сподоби. 


Росу Твоего благоутробия подаждь ми, Пренепорочная Чистая, 
греховным зноем тающему, и печаль Сама устужающи ми и радость 
Божественную подающи. 

Ума моего тьму разруши, Богородице, светом, иже в Тебе, яко Благая: 
и молюся, покаяния мя образы утвердити, яко щедра и многомилостива, 
да спасаемь ублажаю ТЯ. 

Слава: Кроплением милости Твоея, Дево Богорадованная, углие погаси 

моих страстей, и угасший светильник сердца моего возжзи, златый 
свещниче, Всенепорочная. 

И ныне: Потопляет мя волна греховная и буря безместных 
помышлений: но умилосердися, Всенепорочная, и руку ми помощи, яко 
милостива, простри, да спасаемь ублажаю Тя. 


Песнь 4 


Ирмос: Неизследный Божий совет, еже от Девы воплощения Тебе Вышняго, 
пророк Аввакум усмотряя, зовяше: слава силе Твоей, Господи. 


Яже Всепречудная Мати Божия, возсияй ми покаяния зари, и разреши 
мрак окаянныя моея души, и отжени, Дево, лукавая помышления сердца 
моего. 

Тя очистилище всех человеков верою молю, Благословенная, и прошу: 
милостива ми Судию Сына Твоего сотвори, яко да хвалами прославляю 
Тя. 

Слава: Смиренное, Едина Чистая, и прокаженное сердце мое 
нечистыми страстей наведении, яко врач исцели и от руки бесовския 
исхити. 

И ныне: Глаголом Богодохновенным прежде блаженный Аввакум, гору 
Тя Чистую и присенную нарече, Пришедшаго от юга и Тобою 
воплощаема, Владычице, возвещая явленнейше. 


Песнь 5 


Ирмос: Ужасошася всяческая о Божественней славе Твоей! Ты бо, 
неискусобрачная Дево, имела еси во утробе над всеми Бога и родила еси 
безлетнаго Сына, всем воспевающим Тя мир подавающая. 


Умерщвлен страстьми и помышлении, Всенепорочная, к щедротам 
Твоим прибегаю, и к теплому Твоему притекаю, Владычице, покрову и 
помощи: Яже Жизнь Едина рождшая, сердце мое оживи. 

Оружием снедена мя греховным, исцели действенною Твоею лечбою, 
Яже Спаса рождшая Господа, копием уязвленнаго мене ради, Пречистая, 
и уязвившаго сердце змиево. 

Слава: Ума моего уврачуй сокрушения, Пренепорочная, и исцели 
страсти души моея, и уныния тьму потреби, яко да во хвалении Тя пою, 
Присноблаженную, Богородице Всепетая. 

И ныне: Грозд винограда, Егоже возрасти, Дево, на Древе висяща 
видевши, вопияше: Чадо, мсто' искапаеши, пиянство отпущая врагом, 
всуе распеншим Тя, во всем долготерпеливаго. 


Песнь 6 


Ирмос: Божественное сие и всечестное совершающе празднество, 
богомудрии, Богоматере, приидите, руками восплещим, от Нея рождшагося 
Бога славим. 


Яже Едина всем помощь, помози нам бедствующим и руку подаждь, и 
к пристанищу направи спасительному, Едина Богоблагодатная. 

Истязания мя, Пречистая, в час страшный Ты исхити, от бесов злыя 
прелести, и суда, и огня, и тьмы, и муки. 

Слава: Песнословлю Тя, Всепетая, славлю честная величия Твоя: Ты же 
нечистых мя страстей свободи и вечныя славы сподоби. 

И ныне: Пети Тя должни есмы, но воистинну по достоянию не можем: 
темже поем Тя, молчанием чтуще несказанное, еже на Тебе, Дево, 
содеянное Таинство. 


Таже: Господи помилуй, трижды. Слава, и ныне 


Седален, глас 4: 


На Кресте Тя возвышена, яко узре Пречистая Мати Твоя, Слове Божий, 
матерски рыдающи, вещаше: что новое и странное сие чудо, Сыне Мой? 
Како, Жизнь всех, вкушаеши смерти, оживити мертвыя хотя, яко 
Милосерд? 


Песнь 7 


Ирмос: Не послужиша твари богомудрии паче Создавшаго, но огненное 
прещение мужески поправше, радовахуся, поюще: препетый отцев Господь и 
Бог, благословен еси. 


Непременнаго рождши, Едина Богоблагодатная, молися, Чистая, 
десницею Его пременити мой ум к лучшим, люте премененный 
бесовскими искушении. 

Царице Дево, рождшая Царя Христа, ущедри и спаси мя, страстьми 
преклоненнаго: верою утверди, и настави мя ко спасения стези, верных 
спасение. 

Слава: Молитвенница ми буди, Пренепорочная, к Рождшемуся из Тебе: 
и оставление лютых долгов подаждь ми, и Царствия Божия 
Божественный вход, и пищи восприятия, и света причастие. 

И ныне: Всенепорочная Марие, Дево неискусобрачная Чистая, 
безмерная благостию, Яже Бога плотию рождшая, Того моли всякия нас 
избавити печали и греха. 


Песнь 8 


Ирмос: Отроки благочестивыя в пещи Рождество Богородичо спасло есть: 
тогда убо образуемое, ныне же действуемое, вселенную всю воздвизает пети 
Тебе: Господа пойте дела и превозносите Его во вся веки. 


Блудно житие иждив и всяку скверну соделав, трепещу судища, 
трепещу истязания, трепещу и ответа осуждения моего: помилуй душу 
мою окаянную, Чистая, и прежде смерти просвещение ми подаждь. 

На Тя всю надежду спасения моего возложих, Богомати 
неискусобрачная, и Тебе на помощь призываю всегда: спаси мя от 
печалей и напастей вражиих, и разреши пленицы зол моих и от вечныя 
тьмы исхити мя. 

Слава: Явилася еси ангел вышши, Бога неизреченно воплотивши: Сего 
убо моли, Владычице Всенепорочная, плотских искушений вышшу быти 
ми и суда будущаго избавитися, Дево, и вечныя муки. 

И ныне: Вод Божественных исполни мя Дево, Яже Источник во чреве 
носившая: избави от гноя грехов моих и к жизни настави спасения, 
Чистая, и уныния души моея окаянныя отжени, Дево, и от бесов избави. 


Песнь 9 


Ирмос: Всяк земнородный да взыграется, Духом просвещаемь, да 
торжествует же безплотных умов естество, почитающее священное торжество 

Богоматере, и да вопиет: радуйся, Всеблаженная Богородице, Чистая 
Приснодево. 


Разруши пажить греха, оскверненныя моея души и телесе, 
Богорадованная Пречистая Владычице, сильною молитвою Твоею, о 
Всенепорочная, исцеление давши спасительное, Владычний страх 
пречистый. 

Ты мне просвещение, Ты ми избавление и радование, Ты поборница 
моя, Ты моя слава и похвала, и надежда, и спасение мое еси, 
Пренепорочная, и Тебе верно покланяюся и вопию Ти: спаси мя, 
окаяннаго раба Твоего, и от адовых врат исхити мя. 

Слава: Спаси мя Чистая, Спаса рождшая всещедраго, и ущедри раба 
Твоего, и к покаяния пути настави, лукаваго соблазны от среды отжени, 
и того ловления избави мя, и огня вечнаго, Пренепорочная, исхити мя. 

И ныне: Плотию, еже из Тебе, Слово, Пренепорочная, одеявся, 
воплотився же поживе в мире, яко милосерд, пребыв не хуждши, Иже 
прежде безплотный: и иже древле всех мучившаго, Божественною 
силою низложи. 


В ПЯТОК 
Канон Пресвятей Богородице 


Песнь 1 


Ирмос: Тристаты крепкия, Рождейся от Девы, безстрастия во глубине души 
тричастное потопи, молюся, да Тебе, яко в тимпане, во умерщвлении телесе 
победное воспою пение. 


Припев: Пресвятая Богородице, спаси нас. 


От кала страстей, от помышлений треволнения и от стрел лукаваго, и 
от всякаго прилога сопротивнаго спаси душу мою окаянную, Пречистая 
Богородительнице, и огня вечнаго исхити мя. 

Возведи мя, Чистая, из глубины прегрешений, и настави к свету 
Божественных заповедей Спаса Христа и Бога: возсияй ми покаяния 
спасительную зарю и подаждь жизнь вечную. 

Слава: В тину лукавую впадся зол моих, удавляюся вельми делесы 
лукавыми, и несть постояния: Владычице Дево Мати, Твоею силою 
возведи мя, и огня и муки избави мя. 

И ныне: Смерть и тлю потребила еси, Богородице Всепетая, нетления 
Источник рождши Христа, беземертием украсивша и благодатию 
человеческое естество, Пренепорочная. 


Песнь З 


Ирмос: Не мудростию и силою и богатством хвалимся, но Тобою, Отчею 
ипостасною мудростию, Христе: несть бо свят, паче Тебе, Человеколюбче. 


Явльшися, Чистая Дево, души моея тьму отыми, и греховныя пленицы 
расторгни, и спаси мя, молюся, заступлением Твоим. 

Колеблющееся прилоги страстными сердце мое в страх Божий 
чистейший утверди, Дево Пренепорочная, благоутробием Твоим. 

Слава: Отчаявся помощи всякия, к Тебе, Пренепорочная, державней 
хранительнице и покрову притекох: не отрини убо мене от 
Божественнаго покрова Твоего. 

И ныне: Испещрена ряснами златыми яко Царица, Царя и Бога 

одесную ныне предстоиши, Владычице, молящи о рабех Твоих. 


Песнь 4 


Ирмос: Седяй в славе на престоле Божества, во облаце легце прииде Иисус 
Пребожественный, нетленною дланию, и спасе зовущия: слава, Христе, силе 
Твоей. 


Унынием одержима мя и страстей омрачением всего потемнена, и 
грехом порабощена, Богоблаженная Отроковице, свободи, и присвой 
Твоему Сыну и Богу нашему. 

Умерщвлена мя злобою льстиваго, Пренепорочная, яко Жизнь 
рождшая, оживи, к Тебе бо прибегох: и погруженна во глубине падежей 
возведи, яко милостива, Всенепорочная. 

Слава: Во гробе безмерных сластей моих низлежу, унынием и 
леностию одержимь есмь: но рождшая всех Возставление, оживи мя, 
Благая, и спаси. 

И ныне: Священную Тя древле пророк гору Божественную нарече, 
Дево Чистая, добродетельми всю осенену, из Неяже спасительное Слово 
явися, в создание и просвещение душ наших. 


Песнь 5 


Ирмос: Нечестивии не узрят славы Твоея, Христе, но мы Тя, Единородне, 
Отеческия славы Сияние Божества, от нощи утренююще, воспеваем ТЯ, 
Человеколюбче. 


Да возвеселится, Владычице, душа моя смиренная: боятися Твоего 
Сына и творити повеления Его от сердца, Всенепорочная Пречистая, 
молитвами Твоими настави. 

Всем сердцем моим, Владычице Благая, исповедатися Избавителю 
сподоби душу мою страстную, отгонящи неведение сердца моего, 
Всенепорочная. 

Слава: Душу мою сохрани, яко зеницу ока, под кровом крилу Твоею, 
Благая Пречистая, и духов от лукавых томления и мучения избави. 

И ныне: Избавляющи, явися, Пречистая, от страстей наведения и бесов 
лукавых Твоего раба, стяжавшаго Тя державное заступление и 
предстательницу непостыдную. 


Песнь 6 


Ирмос: Возопи, прообразуя погребение тридневное, пророк Иона, в ките 
моляся: от тли избави мя, Иисусе, Царю Сил. 


Низложи иже присно борющия мя, Владычице, и облак лукавых 
помышлений разори, Солнца Праведнаго сущи Дверь, Богомати. 

Возсияй ми покаяния зарю, Владычице, и облаки злых помышлений 
моих разруши, лютыми прельщении привлекома же и растлеваема. 

Слава: Утоли страстей моих свирепую волну и бурю злых помышлений 
потреби, твердая всех предстательнице и покрове, Пренепорочная. 

И ныне: Умножишася паче песка морскаго прегрешения души моея, и 
яко бремя тяжкое низлагает мя: но Ты, Дево, прежде конца ущедривши, 
спаси мя. 


Таже: Господи помилуй, трижды. Слава, и ныне 

Седален, глас 4: 


Теплое заступление, еже в бедах, и помощницу нашу, и к Богу 
пременение, Еюже тли избавихомся, Богородицу, вернии, ублажаем. 


Песнь 7 


Ирмос: Авраамстии иногда в Вавилоне отроцы, пещный пламень попраша, 
песньми взывающе: отец наших Боже благословен еси. 


Тя Богородице Чистая, призываю верно: смиренное мое соблюди 
сердце, и избави мя пламене мучения, и тьмы вечныя. 

Раздери Дево Чистая, Сына Твоего копием моих прегрешений 
рукописание, и избави мя молюся, одержания всякаго, в час кончины 
моея. 

Слава: Угаси, Дево Чистая, моих слез струями, и Твоих щедрот 
одождением пещь, юже ми исходатаи зол моих множество, бесовским 
действом. 

И ныне: Избави нас искушений находящих, Едина Слова Мати 
Приснодево, и всякаго мучения, воистинну Тя разумно поющих во вся 
веки. 


Песнь 8 


Ирмос: Избавителю всех Всесильне, посреде пламене благочествовавшия, 
снизшед, оросил еси и научил еси пети: вся дела, благословите, пойте Господа. 


Душу мою болящую исцели и ум омраченный просвети, и огня исхити, 
и вечных неизглаголанных мук, Богородице Дево Богоневесто. 

Преклонься безсловесными страстьми, во глубину погибели снидох и 
пламеню сожжение сам ся соделах, от нихже мя избави, Богородице 
Дево, раба Твоего. 

Слава: Зол моих пучину изсуши, милосердия рождши пучину 
Избавителя и Господа, и пленицы зол моих разреши прежде кончины, 
Яже Спаса всех рождшая. 

И ныне: Воплощься от утробы Твоея Господь, господьствуяй тварию, и 
Тебе, Дево, Госпожу показа, видимым же всем и невидимым, яко Матерь 
прославляя непорочную. 


Песнь 9 


Ирмос: Ева убо недугом преслушания клятву вселила есть: Ты же, Дево 
Богородице, прозябением чревоношения мирови благословение процвела еси, 
тем Тя вси величаем. 


Неплодное бывшее Божественных добродетелей сердце мое, 
Пречистая Богородице Дево, покажи плодоносно, Яже от неплодныя 
рождшаяся, хотением вся Претворяющего манием, да пою Тя, Всепетую. 

Светом Твоим озари мя, Пренепорочная, рождшая Свет Неприступный, 
разжени облаки страстей моих, и от тьмы несветлыя исхити мя, и 
Божественнаго Света сподоби: яко да пою Тя, Мати Дево. 

Слава: Кроплением, Чистая, Твоих щедрот омый гноения сердца моего, 
источати ми присно сподоби струи слез моих, потоки страстей 
укрочающи и муки избавляющи. 

И ныне: Благолюбиваго Бога рождши, благолюбивая Богородице, 
любве мя плотския лукавыя ныне вскоре свободи, Владычице, и 
поработи Божественней воли, леностию погибающаго. 

